|  |
| --- |
| **Berendsen styrker den danske ledelse** |

**Den 12. september 2017 blev Berendsen (PLC) erhvervet af franske Elis (SA) – og nu er retningen for den danske forretning lagt med udnævnelsen af den nye direktion for Berendsen Danmark. Det er et hold af yngre ledere med stor brancheerfaring, en gennemsnitsalder på 42 år og 33 % kvinder. Sammen kommer de til at stå i spidsen for den danske afdeling af Berendsen, som efter sammenlægningen med Elis er blevet europæiske ledere i tekstilservicebranchen.**

**Et stærkt ledelsesteam**

Berendsen Danmarks nye direktion kommer til at bestå af 4 mænd og 2 kvinder, primært yngre ledere, som er udvalgt internt blandt Berendsen Danmarks egne, erfarne medarbejdere – og har gennemsnitligt 10 års anciennitet fra virksomheden. Det nye ledelsesteam i direktionen bliver:

* **Administrerende direktør: Henrik Luxhøj** *(Alder: 36 år. Ansat 11 år i Berendsen)*
* **HR-direktør: Natja Hornsbæk Kleisdorff** *(Alder: 40 år. Ansat 3 år i Berendsen)*
* **Økonomi-direktør: Ulla Bogø** *(Alder: 62 år. Ansat 21 år i Berendsen)*
* **Salgs- og marketingdirektør: Frederik Stage Olsen** *(Alder: 34 år. Ansat 7 år i Berendsen)*
* **Regionsdirektør, Øst: Thomas Gjørup** *(Alder: 38 år. Ansat 2 år i Berendsen)*
* **Regionsdirektør, Vest: Lasse Almgren-Jensen** *(Alder: 44 år. Ansat 18 år i Berendsen)*

**Ledende i Europa – og Danmark**

Sammenlægningen af Berendsen og Elis gør os til europæiske ledere i tekstilservicebranchen med tjenester i 28 lande i Europa og Latinamerika og samlet 45.000 medarbejdere og næsten 400.000 kunder.

*’Med dette nye setup bliver vi stærkere til at servicere vores kunder på tværs af landegrænser. Men også lokalt styrker vi forretningen. Frem mod slutningen af året vil vi arbejde målrettet på at få skabt en endnu mere simpel organisationsstruktur, der ikke er opdelt i divisioner, men efter kundebehov.*

*Vores mål er, at vores kunder i højere grad skal komme til at opleve os som én samlet virksomhed, der bedre kan servicere deres behov hele vejen rundt.*

*Berendsen har allerede en ledende position i Danmark, men oven i det kan vi nu trække på den enorme kapacitet og ekspertise, som Elis ligger inde med, når vi skal udvikle nye, innovative, miljørigtige og tidsbesparende tekstil- og hygiejneløsninger for vores kunder. Som jer ser det, forener vi på dén måde det bedste fra begge verdener til fordel for vores nuværende og kommende kunder”*, siger Henrik Luxhøj.

**Resultat af målrettet medarbejderudvikling**

Den nye administrerende direktør, 36-årige Henrik Luxhøj blev selv ansat som Management Trainee hos Berendsen for 11 år siden – og efterfølgende har han haft ledelsesstillinger for Berendsen i Tyskland, Norge, Holland og Danmark. Som han forklarer, afspejler den nye direktion, at Berendsen Danmark har et målrettet og effektivt fokus på HR og medarbejderudvikling:

*” Jeg har altid set vores evne til at videreuddanne og selvstændiggøre medarbejderne som én af vores største værdier. Mit mål er, at vores virksomhed også fremover skal være et sted, hvor jeg hver dag møder kompetente og engagerede kollegaer, som har været hos os i mange år, fordi alle medarbejdere får usædvanligt gode karrieremuligheder og bliver anerkendt for deres potentiale. Jeg er ikke i tvivl om, at Berendsens fokus på HR og at dygtiggøre, udvikle og fastholde medarbejderne er den primære årsag til, at vi på så kort tid kunne sammensætte en ny direktion af både mænd og kvinder, der har været ansat gennemsnitligt 10 år hos Berendsen.*

*Jeg ser det som en enorm styrke, at mine nye kollegaer i direktionen i forvejen har så stor erfaring med både vores virksomhed, vores kunder og branchen. Og som administrerende direktør for Berendsen Danmark vil jeg fremover sætte endnu mere fokus på HR for at skabe en inspirerende arbejdsplads, hvor de medarbejdere, der vil og kan – de også får lov”*, siger Henrik Luxhøj.

**Vil du have mere information?**

Pressekontakt:

Anna-Sofie Plougmand

E-mail-adresse: apl@berendsen.dk

Telefonnr.: 23 63 93 83

Læs mere på [**www.berendsen.dk**](http://www.berendsen.dk)

**Billedmateriale:**

Nedenstående billeder er tilgængelige [her](https://wetransfer.com/downloads/0430e2959df4840adc8a9d1ac6f4569420171120093736/a2cb9b00addba97d7c6e796b0c51d7a020171120093736/4391ab) indtil d. 27. nov, herefter på vores [hjemmeside.](https://www.berendsen.dk/indblik/nyheder/dk/Berendsen_styrker_den_danske_ledelse/)

- Fotos af alle 6 personer i Berendsen Danmarks nye direktion

- Stemnings- og miljøbilleder fra Berendsen

- Berendsen– og Elis-logo

**Se det fulde CV for administrerende direktør, Henrik Luxhøj på:**

[www.linkedin.com/in/henrikluxhoj/](http://www.linkedin.com/in/henrikluxhoj/)

**FAKTA: Om Berendsen Danmark**

* Virksomheden tilbyder leje, vask og levering af kvalitetstekstiler og hygiejneartikler til erhvervslivet og private
* Berendsen Danmark rådgiver virksomheder om at være på forkant med sikkerheds-, miljø- og hygiejnekravene
* Der er 16 svanemærkede Berendsen-vaskerier fordelt over hele landet. Berendsen Danmark har ca. 1.400 ansatte og en årlig omsætning på ca. 1.3 milliarder kroner
* Berendsen Danmark udvikler innovative og branchetilpassede tekstil-, hygiejne-, renrums- og logistikløsninger, der hjælper virksomheder med at beskytte deres medarbejdere og produkter

**FAKTA: Berendsen Danmark arbejder målrettet med CSR**

* Alle Berendsen Danmarks vaskerier er svanemærkede – som de eneste indenfor branchen i Danmark. Vaskerierne arbejder kontinuerligt på at minimere forbruget af naturens ressourcer
* 85 % af Berendsen Danmarks tekstiler har mindst ét af mærkerne: Svanemærket, EU-blomsten og OEKO-TEX. Fremover vil Berendsen Danmark bl.a. fokusere på Fairtrade-mærket, og virksomheden har netop fået de første Fairtrade-tekstiler i sortiment
* Alle Berendsen Danmarks vaskerier er blevet tildelt en Kronesmiley af Arbejdstilsynet for at gøre en ekstraordinær indsats for at sikre en høj arbejdsmiljøstandard
* Virksomheden samarbejder tæt med landets jobcentre for at hjælpe flygtninge i praktik og ud på arbejdsmarkedet – på Berendsen-vaskeriet i Ølsted får flygtninge-praktikanter f.eks. danskundervisning på vaskeriet
* Siden 2004 har Berendsen Danmark reduceret vandforbruget med 51 % og mindsket energiforbruget markant. Fremover vil virksomheden bl.a. arbejde målrettet på at fjerne den microplast, som naturligt udskilles under vask af f.eks. nylontekstiler og måtter – så det ikke bliver udledt med spildevandet
* Berendsen Danmark og brancheforeningen samarbejder lige nu om et projekt, der skal afdække mulighederne for at anvende de udtjente tekstiler til andet formål

Med venlig hilsen

Berendsen Textil Service A/S

Henrik Luxhøj

Administrerende Direktør